钦定古今图书集成/明伦汇编/氏族典/第040卷 > 《凌迪知万姓统谱》 > 庞坚
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞坚

按《唐书庞坚传》：“坚，京兆泾阳人，历颍川太守。安禄山
反，南阳节度使鲁炅表坚为长史兼防御副使，以薛
愿为颍川太守，共守颍川。时陈留、荥阳已陷贼，南阳
被围，而颍川当往来剧。贼将阿史那承庆悉锐攻之，
傅城百里，树木皆刊。城中士单寡，粮少，而愿、坚昼夜
战，诸郡兵无援者，自正月尽十一月，贼设木鹅、冲车”、
飞梯薄城，矢如雨，士皆雷噪，夜半逾城入，二人不肯
降。贼缚致东京，将磔解之。有说禄山曰：“义士也，彼为
其主，杀之不祥。”乃缚于树。比且死，见者哭之。